L'obra “Cuzco”, del saguntí Víctor Sánchez, arribarà a Sagunt l'11 de novembre
17 d’octubre 2017

![](/media/0tmlba21/66-img-20171012-wa0003_cuerpo.jpg) 

L'autor i director saguntí, Víctor Sánchez, posarà en escena la seua nova obra Cuzco dissabte que ve 11 de novembre en el Centre Cultural Mario Monreal. Esta coproducció de l’Institut Valencià de Cultura i de l'Ajuntament de Sagunt arribarà a les taules de l'auditori saguntí després de tres setmanes en el teatre Rialto de València. També passarà pel Principal de Castelló i el Arniches d'Alacant.

  

L'alcalde de Sagunt, Quico Fernández, ha lloat el treball del dramaturg Víctor Sánchez i ha dit d'ell que és l'autor **“amb major projecció que tenim en esta ciutat ja que el seu nom no solament sona en l'àmbit teatral valencià, sinó que també ho fa en el panorama espanyol”** i és per açò que l'Ajuntament de Sagunt **“ha col·laborat en la producció de l'obra com fem amb tots els artistes que són mereixedors del nostre suport”.**

  

En la mateixa línia, el regidor de Cultura, José Manuel Tarazona, ha volgut assenyalar que **“Víctor Sánchez és un dels valors teatrals més importants de l'estat espanyol i l’obra compta a més amb la participació de l'excel·lent escenògrafa Mireia Vila, que també és de la nostra localitat. Estem segurs que Víctor es convertirà en un referent, si no ho és ja, en el món teatral, amb una destacable projecció artística”.**

El teatre Rialto de València va acollir, dimecres passat 11 d'octubre, l'estrena de l'obra al que va assistir l'alcalde de Sagunt, Quico Fernández, i el regidor de Cultura de l'Ajuntament de Sagunt, José Manuel Tarazona, acompanyats d'altres membres de l'Equip de Govern.

Amb escenografia de la portenya Mireia Vila, il·luminació de Mingo Albir i música de Luis Miguel Cobo, l'obra escrita i dirigida per Víctor Sánchez narra la travessia interior d'una parella en crisi que viatja a la ciutat de Cuzco (Perú) per a salvar la seua relació i que obrirà ferides del passat i canviarà les seues vides per sempre.

El guanyador del Premio Max 2016 al millor actor revelació per _Nosotros no nos mataremos con pistolas_ i nominat en els Max 2017 en la mateixa categoria per _A España no la va a conocer ni la madre que la parió_, Víctor Sánchez, obri la temporada de produccions de Teatre del Poble Valencià en el Rialto amb esta obra de creació pròpia en la qual els actors Silvia Valero i Bruno Tamarit donen vida a la parella protagonista de l'obra. 

  

![](/media/2nicqzop/66-img-20171012-wa0007_cuerpo.jpg)  

*   [](http://www.facebook.com/sharer.php?u=https://aytosagunto.es/va/actualitat/l-obra-cuzco-del-sagunti-victor-sanchez-arribara-a-sagunt-l-11-de-novembre/ "Facebook")
*   [](http://twitter.com/share?url=https://aytosagunto.es/va/actualitat/l-obra-cuzco-del-sagunti-victor-sanchez-arribara-a-sagunt-l-11-de-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-obra-cuzco-del-sagunti-victor-sanchez-arribara-a-sagunt-l-11-de-novembre/ "Linked In")
*   [](mailto:?body=https://aytosagunto.es/va/actualitat/l-obra-cuzco-del-sagunti-victor-sanchez-arribara-a-sagunt-l-11-de-novembre/)